เทสารเคมี ยุติปฏิกิริยาสารสไตรีน โมโนเมอร์ ไม่ให้ติดไฟเรียบร้อยแล้ว
เจ้าหน้าที่ได้เทสาร Deha ครบ 600 ลิตร ลงในบ่อสารสไตรีน โมโนเมอร์ เรียบร้อยแล้วตามที่วางแผนไว้ เพื่อหยุดปฏิกิริยาเคมีไม่ให้เกิดไฟที่บ่อสารเคมี บริษัท หมิงตี้ เคมิคอล จำกัด ซอยกิ่งแก้ว 21 อำเภอบางพลี จังหวัดสมุทรปราการ โดยนายสิระ พยุงพันธุ์ ผู้เชี่ยวชาญกลุ่มบริษัท ปตท. และนายพงศกร ภูตระกูล ผู้เชี่ยวชาญ กลุ่มดาวเคมิคัล เปิดเผยว่า เจ้าหน้าที่ ปภ.และกลุ่ม ปตท.ชุดสุดท้าย ได้ทำการเทสารเคมีลงบ่อได้ครบตามจำนวนที่กำหนดแล้วและได้ตรวจวัดอุณหภูมิสุดท้าย ว่าไม่มีความร้อนเกินค่ากำหนด แต่ยังต้องตรวจวัดอุณหภูมิ และฉีดสาร F 500 ในพื้นที่โดยรอบซ้ำอีกครั้ง ก่อนจะให้คณะกรรมการในศูนย์บัญชาการเหตุการณ์ พิจารณาจะให้ประชาชนในรัศมี 1 กิโลเมตร กลับบ้านได้หรือไม่ในวันนี้สำหรับปฏิบัติการหยุดการเกิดไฟของสารสไตรีน โมเนเมอร์ ที่ตกค้างอยู่อีก 1,000 ตันภายใน บริษัท หมิงตี้ เคมิคอล จำกัด ใช้เวลา 16 ชม.ในการใช้สารเคมี 2 ชนิด หยุดการเกิดปฏิกิริยาทางเคมีของสารสไตรีน โดยใช้สาร F 500 จำนวน 10,000 ลิตร ฉีดพื้นที่โดยรอบบ่อ และ ใช้สาร Deha จำนวน 600 ลิตร เทลงในบ่อสารเคมีนายวันชัย คงเกษม ผู้ว่าราชการจังหวัดสมุทรปราการ ประชุมร่วมกับศูนย์บัญชาการเหตุการณ์ตั้งแต่ช่วงเช้าเพื่อประเมินสถานการณ์และพิจารณาว่าจะให้ประชาชนในรัศมี 1 กม.กลับบ้านได้หรือไม่ขณะที่วิศวกรรมสถานแห่งประเทศไทย นำวิศวกรอาสา ลงพื้นที่ตรวจบ้านประชาชนรอบโรงงานหมิงตี้ ที่ได้รับความเสียหายจากแรงระเบิด เพื่อประเมินแบ่งโซนความปลอดภัยการกลับเข้าพื้นที่ ขณะที่โรงพยาบาลจุฬารัตน์ 9 แอร์พอร์ต เริ่มเคลื่อนย้ายผู้ป่วยกลับมาที่โรงพยาบาล เป็นผู้ป่วยไอซียู 16 คน และผู้ป่วยใน 80 คน แต่จะยังไม่เปิดรับผู้ป่วยนอก